
mişcarea actorului 
în teatrul contemporan 


„În teatrul contemporan, mişcarea actorului — expresivi- 
tatea întregului său corp — joacă acelaşi rol ca şi glasul, ex- 
presivitalea vorbirii. Un actor modern, în sensul bun al 
cuvîntului, trebuie să poată reprezenta sentimente, idei, 
situații chiar, fără să se folosească de cuvint, înriurind imagi- 
nația spectatorului prin mişcare şi gest.“ 


Aceste cuvinte ale profesoarei emerite Paule Sibille, care a predat, timp de 
mulţi ani, la Institutul de Artă Teatrală şi Cinematografică, cursurile de mişcare 
scenică, pot sluji drept moto convorbirii pe care am avut-o cu puțin timp înainte 
de premiera Umbrei la Teatrul de Comedie. Plastica acestui spectacol a fost elabo- 
rată de profesoara Paule Sibille, care, alături de regizorul David Esrig, a parti- 
cipat la aproape toate repetițiile „în mișcare“. Scopul discuţiei pe care i-am soli- 
citat-o era tocmai acela de a atrage atenția asupra acestui aspect atit de impor- 
tant, dar atît de puțin cercetat, al creaţiei actorului — mișcarea scenică. 

Cunoscuta dansatoare activează la Institutul de Teatru încă de la înființa- 
rea acestuia, prin restructurarea vechilor conservatoare ; la început a fost doar 
profesoară de ritm şi coregrafie, conducind exerciţiile ritmice ale viitorilor actori 
şi regizori şi învățindu-i dansurile clasice şi de caracter. Curînd a observat, la 
examene, că studenţii-actori care ştiau să danseze foarte bine menuet și executau 
corect reverenţele din secolul al XVI-lea sau al XVIl-lea, nu știau să-şi dirijeze 
celelalte mișcări, încărcîndu-le inexpresiv, sau chiar incoerent, cu gesticulații para- 
zitare şi haotice. De la asemenea observaţii a început un studiu original și inte- 
resant, urmărit timp de aproape 15 ani. 


— Acest studiu era nou pentru dumneavoastră ? 


— Pentru mine ca profesoară, da. Dar întotdeauna mă preocupase expre- 
sivitatea fizică a actorilor pe scenă. La Paris, urmăream cu atenţie plastica unor 
actori ca Sarah Bernhardt, De Max, mai tîrziu Dullin, Jouvet. Mai recent, am fă- 
cut anume cunoștință cu Claude Gilles, unul dintre cei mai mari specialiști din 
lume. Cu timpul am putut coordona observaţiile şi concluziile mele într-un sistem 
complex de exerciții destinate actorilor atît în timpul pregătirii lor de studenți, 
cît şi mai tîrziu, în timpul activităţii lor în teatre. 


— Ce muncă vă revine în pregătirea unui spectacol ? 


— Construiesc mișcarea interpreţilor, fixez partitura lor de gesturi și miş- 
cări — fireşte în funcţie de specificul textului şi al concepției regizorale. Regi- 
zorul Esrig, de pildă, îmi expune ce urmăreşte într-o anumită scenă, ce expresie 
dorește să obţină de la un grup de personaje. Dezvolt în una sau mai multe va- 
riante plastice tema artistică pe care mi-a indicat-o el. Uneori, regizorul acceptă 
de la început prima variantă propusă, alteori căutăm multă vreme împreună, 
pornind de la concepţia regizorală. Cred că aşa ar trebui să se lucreze astăzi în 
toate teatrele, mai ales spectacolele clasice. Atenţia acordată semnificației artistice 
a mișcării este specifică teatrului contemporan. Actorul de astăzi trebuie să poată 
vorbi spectatorului prin fiecare mişcare a sa. 


— Cum se explică apariția unei asemenea preocupări în teatrul modern? 


— Printr-o fermă tendință realistă, de apropiere de viață. Personajul este 
văzut, nu numai auzit. El se caracterizează prin întreaga comportare, mișcare, 
gestică, atitudini —, nu numai prin vorbire şi costum. Publicul trebuie să intu- 
iască personalitatea eroului, încă înainte ca actorul să fi spus un cuvînt. Dacă 
actorul intră cu capul ridicat, cu umerii drepţi, cu braţele uşor depărtate de 
trunchi — în poziție „deschisă“, cum spunem noi, — atitudinea lui sugerează de 
la început energie, forță. Dacă el intră cu umerii căzuţi, cu braţele ușor aduse 
unul spre altul, cu capul plecat — în poziţie „închisă“ —, publicul va interpreta 
imediat atitudinea lui ca timidă, obosită, sau tristă. Nu numai că poziţia actoru- 
lui nu trebuie să fie întîmplătoare, oarecare ; ea trebuie să fie expresivă, să împli- 
nească sensul textului. 


— Există o deosebire între această concepție asupra mișcării și modul în 
care era concepută mișcarea în teatrul secolului al XIX-lea? 


— Mai mult decît deosebire — opoziţie. În secolul trecut şi la începutul 
secolului nostru, actorii acționau în primul rînd prin cuvînt. De multe ori, îi 
auzeam încă înainte să-i vedem. Actorul intra declamînd o tiradă. Mișcările și 
gesturile pe care le făcea nu aveau alt rol decit acela de a sublinia declama- 
ţia ; din punctul nostru de vedere — al semnificației psihologice —, aceste 
gesturi par lipsite de sens, ele nu spun nimic. O gesticulație àla Sarah Bernhardt 
nu mai poate fi acceptată decît ca pretext de parodie — aşa cum am folo- 
sit-o, în Umbra, pentru a o caracteriza pe Iulia Giuli. A distinge gestul necesar 
artisticește de cel inutil — iată una din principalele preocupări ale unui om de 
teatru de astăzi. Noi luptăm împotriva gesturilor parazitare, fie moştenite prin 
falsă tradiţie, fie ivite prin contractarea nefirească a mușchilor — stare foarte 
frecventă în scenă. 

— Cum poate fi definit mai precis caracterul modern al mișcării în tea- 
trul actual ? 


— Am să exemplific cu spectacolul George Dandin, pus în scenă de Ro- 
ger Planchon. Înainte, domnul de Sotenville apărea cu perucă, ținînd în mînă 
o batistă de dantelă și executind ceremonialul reverențelor de curte. Acum, 
Roger Planchon ni-l arată fără perucă, fără batistă, cu ochelari. Este un per- 
sonaj absolut modern, ni-l putem imagina în orice ţară în care bogătașii scă- 
pătați îşi vînd fetele pentru bunăstare. El este un gentilom de ţară, nu un 
gentilom de salon. Ținuta lui nu poate fi ţinuta unui curtean, ci se caracteri- 
zează prin mișcări specifice, ca acel tic de îndoire a genunchilor propriu călă- 
reților. Alt exemplu — mersul Claudinei, un mers legănat, specific țărănesc, 
care nu are nimic comun cu mersul pe virfuri al subretei tradiționale. Şi în 
raport cu textul, mișcarea îşi schimbă semnificaţia. Cînd George Dandin pro- 
nunţă celebra replică: „Vous l'avez voulu, George Dandin“, actorul nu mișcă 
nici un deget, nici o sprinceană, rămîne nemişcat, parcă ar privi în el însuşi. 
Gestul emfatic, care înainte sublinia mecanic replica-cheie sau punctul culmi- 
nant al tiradei, a dispărut. 


— Totuşi, preocuparea nu este absolut nouă. Grecii, chinezii, japonezii, 
italienii din perioada commediei dell'arte spuneau foarte mult prin mișcare. 

— Desigur, şie teatrul modern redescoperă aceste tradiţii. Grecii foloseau 
aceeaşi mască pentru toate personajele, tocmai pentru că personajele erau diferen- 
ţiate, caracterizate prin mișcare. Corpul era cel care vorbea — egal în însem- 
nătate cu cuvintul. Experiența a fost reluată de Dullin, care, la cursurile de 
mișcare, îşi obliga elevii-actori să poarte măști pentru a obţine o maximă ex- 
presivitate de la mișcările lor. Teatrul modern tinde către expresivitatea inte- 
grală a actorului. De aceea, am încercat întotdeauna să dezvolt la actorii cu 
care am lucrat expresivitatea întregului corp. 


— Aţi putea să daţi un exemplu? 


— De pildă, mîinile. Foarte mulţi actori nu ştiu ce să facă pe scenă cu 
ele: le ţin în buzunar, sau le încrucișează, sau le duc la gură — şi asta e 
totul. Dar mîna omului vorbeşte — ea poate să se bucure, să dea, să primească, 
să refuze, să izgonească, să se miînie. De aceea, am compus o serie de exerciţii 
care dezvoltă detaliat expresivitatea miinii — începînd cu exerciţii pentru falange, 
încheietura miîinii, cot, pînă la mişcările întregului braț şi ale umărului. 


— Presupun că exerciţiile acestea sînt concepute și alăturate conform unor 
anumite principii generale... 


— Primul şi cel mai important este decontractarea. 


— Despre care a vorbit mult şi Stanislavski... 

— Şi Dullin şi mulți alţi pedagogi ai artei actorului. Este un fapt binecu- 
noscut : omul aflat pe scenă, în condiţiile unei tensiuni nervoase nefireşti, suferă 
de obicei o contractare intensă a tuturor muşchilor. Această contractare con- 
stituie cel mai mare duşman al actorilor ; ea îi împiedică să vorbească şi să se 
mişte firesc, îi istovește și îi lipseşte de energia cerută de marile momente. 
Dacă un actor intră contractat în scenă, el nu mai poate da nimic în scenele mari, 
fiind gata istovit. De aceea, încep întotdeauna antrenamentul printr-o serie de exerciţii 
de decontractare, de relaxare. Pentru actorii care joacă în Umbra, la Teatrul de 
Comedie, am compus chiar un program de exerciţii de repetat înainte de fiecare 
spectacol. Un sfert de oră de exerciţii care decontractează este absolut necesar şi 
înainte de reprezentații, şi înainte de repetiții, şi înainte de ora de antrenament. 
Este o greşeală să se treacă direct la bară sau la alte exerciţii. Actorul nu face nici 
balet, nici gimnastică. 


— Alte date de care ţineţi seama în studiul mişcării ? 


— Nu urmăresc niciodată mişcarea în sine, fiindcă, pe scenă, mişcarea este 
întotdeauna în funcţie de caracter, de situaţie, de epocă. Actorul trebuie să gîn- 
dească şi să simtă just mișcarea, nu s-o execute mecanic. Cei care ştiu asta 

lucrează cu plăcere şi se simt bine pe scenă. Pe urmă, aceasta cere un studiu 
teoretic : trebuie să cunoşti plastica teatrului grec, latin, clasic francez şi aşa mai 
departe. Fără aceste cunoştinţe, actorii nu vor şti niciodată să folosească admira- 
bilul aparat expresiv care este corpul . 


— Îm ce sens trebuie „gindită“ mişcarea ? 


— Este o problemă de fiziologie. Între imaginea unei mișcări, așa cum se 
formează ea în creier, şi felul în care această mişcare este executată de mușchi, 
apar adeseori diferențe. Sau creierul nu a conceput bine mişcarea, sau centrii nervoși 
nu au primit just impulsurile de la creier, sau aceste impulsuri au fost greşit 
transmise muşchilor. Actorul trebuie să ştie să-și coordoneze perfect mișcările, 
să execute întocmai ceea ce gindeşte. De aceea, nu arăt aproape niciodată o 
mişcare, ci o explic (cu excepţia, firește, a unor mişcări strict tehnice). Spun 
de exemplu: „Ridică-te pe virfuri, priveşte spre dreapta, ascultă şi întoarce-te 
ca şi cum te-ai fi speriat“. În felul acesta, actorii nu imită mecanic anumite 
mișcări, ci învaţă să le giîndească din punct de vedere al expresiei. În același 
timp, pentru a obţine o bună relaţie între imaginea mintală a unei mișcări 
şi senzațiile juste care însoțesc executarea ei, propun actorilor foarte multe exer- 
ciții de coordonare a unor mişcări care se contrazic. De pildă, în timp ce braţele 
fac o mişcare de legănare, un picior se roteşte, sau un braţ bate măsura cu întiîr- 
ziere de un timp faţă de celălalt. 


— Sinteţi mulțumită de colaborarea cu actorii Teatrului de Comedie? 


— Foarte. Am fost primită cu entuziasm. M-am înţeles foarte bine cu 
regizorul, iar actorii au fost extrem de disciplinaţi. Gheorghe Dinică, protago- 
nistul, a cîştigat enorm în urma antrenamentelor speciale pe care le-a făcut. 
De altfel, Radu Beligan mi-a propus să continuăm colaborarea şi la alte spec- 
tacole. Ceea ce se întimplă la Teatrul de Comedie nu ar trebui să fie o 
excepție: în mod firesc, în teatrul modern, actorul trebuie să-şi dezvolte ne- 
întrerupt expresivitatea fizică. Ar fi bine ca în fiecare teatru să existe un 
profesor de mişcare — nici balerin, nici profesor de scrimă sau de gimnastică, ci 
profesor de mișcare — cu ajutorul căruia actorii să-și formeze şi să-și păs- 
treze o ţinută scenică pe măsura cerințelor de azi. Dar pentru asta ar trebui 
formate cadre, specialişti... 


Concluziile sînt cît se poate de limpezi. Studiul mișcării poate și trebuie 
să fie, în teatrul actual, un studiu științific, bazat pe cunoștințe multiple cu- 
lese din domenii variate — de la fiziologia mișcării pînă la istoria teatrului. 
Asupra problemelor pe care le ridică formarea şi dezvoltarea acestui studiu 
în teatrele noastre, vom mai reveni, fără îndoială. 

